ประวัติตลาดน้ำลำพญา

ประวัติตลาดน้ำวัดลำพญา ตลาดน้ำลำพญา

**ตลาดน้ำลำพญา อำเภอบางเลน จังหวัดนครปฐม** **ลำพญาคือ นามเดิมของหมู่บ้านในครั้งที่การปกครองยังเป็นอำเภอบางปลา มณฑลนครชัยศรี มีประวัติว่าสมัยรัชกาลที่ 5 พระยากรมท่า ทำการขุดคลองบริเวณท้ายตลาดในปัจจุบันเพื่อทำการจับจองที่นา ชุมชนแห่งนี้มีชาวบ้านสองกลุ่ม คือปลายสมัยรัชกาลที่ 3 ชาวมอญอพยพมาจากสามโคก ตั้งบ้านเรือนอยู่ทางแม่น้ำฝั่งตะวันตก ทำการเกษตร ส่วนชุมชนชาวจีน ตั้งบ้านเรือนอยู่ทางฝั่งตะวันออก ทำการค้าขาย กลายเป็นตลาดริมน้ำ สภาพทั่วไป เป็นที่ราบ พื้นที่ส่วนใหญ่เป็นนา มีถนนเชื่อมต่อออกไปทาง พุทธมณฑล และออกไปบางเลน หรือออกไปทางจังหวัดสุพรรณบุรีได้สะดวก มีอาณาเขตทิศเหนือ ติดกับ ต.คลองนกกระทุง อ.บางเลน จ.นครปฐม ทิศใต้ ติดกับ ต.บางระกำ อ.บางเลน จ.นครปฐม ทิศตะวันออก ติดกับ ต.นราภิรมย์ อ.บางเลน จ.นครปฐม ทิศตะวันตก ติดกับ ต.บางปลา อ.บางเลน จ.นครปฐม มีประชากร 3,874 คน 593 หลังคาเรือน ส่วนใหญ่ประกอบอาชีพทำนา ทำการเพาะปลูก ทำการค้าขาย รับจ้าง และ ทำหัตถกรรม และสถานที่สำคัญ ได้แก่ วัดลำพญา วัดเวฬุนาราม ตลาดน้ำวัดลำพญา**
 * ตลาดน้ำวัดลำพญา ตั้ง อยู่บริเวณริมแม่น้ำท่าจีนหน้าวัดลำพญา อ.บางเลน จ.นครปฐม นับเป็นตลาดน้ำที่ยังคงสภาพแบบธรรมชาติที่สมบูรณ์ที่สุดแห่งหนึ่ง ของประเทศไทย ตลาดน้ำลำพญาแห่งนี้ริเริ่มโดย สภาวัฒนธรรมตำบลลำพญา ร่วมกับทางวัดลำพญา เป็นแหล่งรวมพืชผักผลไม้ ผลิตผลทางการเกษตร เช่น เครื่องจักสาน ผ้าทอ ผ้าย้อม และอาหารราคาถูก มีประเภทร้านอาหารคาว หวาน และผักผลไม้สดมากมาย ลักษณะเป็นเรือแพที่อยู่ริมน้ำมีความยาวประมาณ 30 เมตร ระหว่างเรือแพจะมีเรือมาด เรือสำปั้น เรืออีแปะ ของชาวบ้านนำอาหารคาวหวาน และพืชผักผลไม้มาขายมากมาย ในส่วนของอาหารคาว จะมีก๋วยเตี๋ยวเป็ด, เกาเหลาเลือดหมู, ก๋วยเตี๋ยวเรือ, อาหารตามสั่ง, ส้มตำ, ข้าวมันไก่, ข้าวคลุกกะปิ, หมูสะเต๊ะ, ทอดมัน, หอยจ้อ, หอยจ้อ 4 สี่ ปลาช่อนเผาตัวใหญ่ๆ, แหนมปลากรายทอด, เต้าหู้ทอด, สาคูไส้หมู, ข้าวเกรียบปากหม้อ ของหวาน อาทิ ขนมตาล, ถั่วบด, ลูกชุบ, ผลไม้ดอง, ทองม้วนสดมะพร้าวอ่อน ขนมเปียกปูน และขนมไทยอีกมากมาย แต่ถ้าใครเคยไปตลาดน้ำดอนหวาย จะเห็นได้เลยว่า ตลาดน้ำลำพญาเล็กกว่ามาก แต่ถึงจะเล็กของกินก็แจ๋ว สวนบริเวณหน้าวัดมีปลานานาชนิดเช่น ปลาสวาย ปลากระแห ปลาแรด ปลาเทโพ นอกจากนี้ ก็ยังมีบริการล่องเรือตามแม่น้ำท่าจีน โดยมีเรือบริการหลายประเภทอาทิ เรือแจวโบราณ ล่องลำน้ำท่าจีน ออกจากหน้าวัดลำพญาไปนมัสการศาลเจ้าแม่ทับทิมซึ่งเป็นศาลศักดิ์สิทธิ์ประจำ ตำบลลำพญา อัตราค่าโดยสาร คนละ 20 บาท ใช้เวลาประมาณ 30 นาที เรือลาก ล่องแม่น้ำท่าจีนไป-กลับ ออกจากหน้าวัดลำพญาไปวัดสุขวัฒนาราม ที่บริเวณหน้าวัดลำพญามีวังปลาชุกชุมสามารถให้อาหารปลาได้ อัตราค่าโดยสาร ผู้ใหญ่ 50 บาท เด็ก 20 บาท เรือกระแชง ออกจากหน้าวัดลำพญาไปวัดบางพระ (วัดหลวงพ่อเปิ่น) ใช้เวลาประมาณ 2 ชั่วโมงครึ่ง อัตราค่าโดยสาร ผู้ใหญ่ 50 บาท เด็ก 20 บาท ซึ่งตลาดน้ำลำพญาแห่งนี้จะเปิดบริการเฉพาะวันเสาร์-อาทิตย์ และวันหยุดนักขัตฤกษ์ จะเริ่มตั้งแต่เวลาประมาณ 08.00-17.00 น. การเดินทาง สามารถใช้เส้นทางได้หลายเส้นทาง ทางรถยนต์ - เส้นทางแรก สายปิ่นเกล้า-นครชัยศรี ขับตรงไปจนถึงบริเวณสะพานลอยเข้าสู่ศาลายา เลี้ยวขวาขึ้นสะพาน และขับตรงไปผ่านมหาวิทยาลัยมหิดล แล้วเลี้ยวซ้ายผ่านหน้าที่ว่าการอำเภอพุทธมณฑล ถึงสถานีตำรวจพุทธมณฑลแล้วให้เลี้ยวขวาขับรถตรงไปอีกประมาณ 24 กิโลเมตร ก็จะพบวัดลำพญา อยู่ทางซ้ายมือ ใช้เวลาประมาณ 45 นาที - เส้นทางที่สอง ใช้เส้นทางสายบางบัวทอง ขับตรงไปประมาณ 10 กิโลเมตร ให้สังเกตป้ายเข้าสู่อำเภอบางเลนด้านซ้ายมือ แล้วเลี้ยวซ้ายตรงไปอีกประมาณ 20 กิโลเมตร จะพบทางแยกซ้ายมืออีกครั้ง (ก่อนข้ามสะพานแม่น้ำท่าจีน) ให้เลี้ยวซ้ายเข้าไปประมาณ 9 กิโลเมตร ก็จะพบวัดลำพญาอยู่ทางขวามือ ทางรถโดยสารประจำทาง บริษัท ขนส่ง จำกัด มีบริการรถโดยสารประจำทาง สายกรุงเทพฯ-นครปฐม โดยให้มาลงที่ตัวตลาด แล้วจากนั้นให้นั่งรถสองแถว สายนครปฐม-ลำพญา ให้ลงที่หน้าวัดลำพญา หรือจะขึ้นที่ตลาดตัวเมืองนครปฐม สายลำพญา-ทุ่งน้อย มาลงที่หน้าวัดลำพญาโดยตรง นอกจากนี้ยังมีรถตู้บริการจากสายใต้ใหม่ บริเวณร้านอาหารกุ้งหลวง รถออกทุกครึ่งชั่วโมง เริ่มเวลา05.00-18.00 น. ค่าโดยสาร 40 บาทตลอดสาย **